NEUVOSTON ASETUS (ETY) N:o 1469/70,

annettu 20 päivänä heinäkuuta 1970,

interventioelinten haltuunottaman tupakan prosenttiosuuksista ja määristä sekä yhteisön tupakkatuotannon prosenttiosuudesta, jonka ylittyminen käynnistää asetuksen (ETY) N:o 727/70 13 artiklassa säädetyn menettelyn

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1) ja erityisesti sen 13 artiklan 2 kohdan ja 6 kohdan toisen alakohdan,

ottaa huomioon komission ehdotuksen,

sekä katsoo, että

asetuksen (ETY) N:o 727/70 13 artiklan 1 kohdassa säädetään, että kun jonkin lajikkeen tai lajikeryhmän osalta interventioelinten haltuunottamat tupakan määrät menevät yli tuotannolle vahvistetun prosenttiosuuden tai yli tietyn määrän, neuvosto tutkii tilanteen komission sille markkinointivuoden lopussa antaman kertomuksen perusteella,

nämä prosenttiosuudet ja määrät ovat ne kynnykset, joista alkaen neuvosto tarvittaessa toteuttaa toimenpiteet, joilla tuotannon ja kysynnän parempi tasapaino saadaan palautumaan ja varastot pienenemään, ja elleivät hintajärjestelmän keinot riitä tuotannon ohjaamiseen toivotulla tavalla, se toteuttaa erityistoimenpiteitä, joihin saattaa ennen muuta sisältyä interventiohintatason alennus kaikkien kyseisten lajikkeiden osalta sekä kaikkien tai joidenkin kyseisen lajikkeen tupakkalaatujen jättäminen interventio-ostojen ulkopuolelle,

viidennes jonkin tupakkalajikkeen tai -lajikeryhmän tuotannosta päätyy interventioelinten haltuunottamaksi; tämä määrä on kyllin suuri osoittamaan, että kyseisen lajikkeen tai lajikeryhmän tuotanto ja myynti ovat epätasapainossa; tämän vuoksi olisi vahvistettava vastaavat prosenttiosuudet,

on myös tarpeen vahvistaa jokaisen tupakkalajikkeen tai -lajikeryhmän osalta mainitun asetuksen 13 artiklan 1 kohdassa tarkoitetut määrät; tähän tarkoitukseen olisi käytettävä vahvistettuja prosenttiosuuksia vastaavia määriä, jotka lasketaan kyseisen lajikkeen keskituotannosta yhteisen markkinajärjestelyn täytäntöönpanoa edeltävänä, edustavana ajanjaksona,

tietyt tupakkalajikkeet ovat ominaisuuksiltaan samanlaisia, ja niillä on sama käyttötarkoitus; tämän vuoksi ne olisi ryhmiteltävä samaan ryhmään prosenttiosuutta ja määrää vahvistettaessa,

mainitun asetuksen 13 artiklan 6 kohdassa säädetään kaikkia niitä tupakkalajikkeita, joille palkkiota on päätetty myöntää, koskevan prosenttiosuuden vahvistamisesta yhteisön tuotannosta; jos tuotanto ylittää tämän prosenttiosuuden näiden lajikkeiden kolmen edellisen satokauden keskituotannosta, komission on annettava neuvostolle kertomus, jossa se arvioi tämän tilanteen syitä ja seurauksia sekä ehdotuksia toimenpiteiksi, joilla mahdolliset tuotannon ja tarpeiden epätasapainoa aiheuttavat tekijät poistetaan, ja

yhteisössä tuotettujen tupakan määrien tietynasteinen vaihtelu on väistämätön erityisesti ilmastollisista syistä; tällaisen tavanomaisen vaihtelun vaikutuksia tasoitettaessa 20 prosentin suuruista vaihtelua voidaan pitää riittävänä paljastamaan selvät tuotannonlisäykset,

ON ANTANUT TÄMÄN ASETUKSEN:

1 artikla

Asetuksen (ETY) N:o 727/70 13 artiklan 1 kohdassa tarkoitetut prosenttiosuudet ja määrät vahvistetaan liitteessä.

2 artikla

Asetuksen (ETY) N:o 727/70 13 artiklan 6 kohdan ensimmäisessä alakohdassa tarkoitettu prosenttiosuus vahvistetaan 120 prosentiksi.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 20 päivänä heinäkuuta 1970.

Neuvoston puolesta

Puheenjohtaja

W. SCHEEL

(1) EYVL N:o L 94, 28.4.1970, s. 1

LIITE

Asetuksen (ETY) N:o 727/70 13 artiklan 1 kohdassa tarkoitetut prosenttiosuudet ja määrät

>

TAULUKON PAIKKA>